**Geomeetria teemapäev 2020**

Hea Geomeetria teemapäeval 2020 osaleva kooli õpetaja!

Arvestades viiruse laiaulatuslikku levikut Harjumaal ja lähtudes turvalisuse huvidest otsustasime sel aastal muuta Geomeertia teemapäeva formaati. Anname teemapäeval osalemise võimaluse registreerunud ja eelnevatel aastatel osalenud koolide kõikidele 7. ja 8. klassi õpilastele.

Geomeetria teemapäev 2020 toimub 7. ja 8. klasside õpilastele 25.novembril oma koolis, kus klassile sobiva kolme ainetunni jooksul kogu klass joonestab etteantud kujundit. Õpetaja(d) valivad välja 3-5 VII ja 3-5 VIII klassi tööd ning postitavad need hiljemalt 26.11 ümbrikuga teele Loksa Gümnaasiumi postiaadressile:

Loksa Gümnaasium

Geomeetria teemapäev 2020

Tallinna 47

Loksa

74806

Harju maakond

Kaunimatest töödest valmib rändnäitus ja kõige kaunimate tööde autoritele on auhinnad. Et auhinnad jõuaksid kohale veel sel aastal, siis palun lisage tööde ümbrikule ka oma kooli postiaadress ja kontaktisiku nimi.

Geomeetria teemapäev 2020 on pühendatud Loksal alghariduse saanud matemaatiku, mitmete ülikooli kateedrite rajaja, paljude õpikute autori ja koolikorralduse arendaja Julius Albert Borkveli 130. sünniaastapäevale.

Osaleda soovivatele koolidele saadame 23.11 kella 10.00-ks õpilase tööjuhendi, mille võib prindituna igale õpilasele ette anda, kuid võib ka projektoriga seinale näidata, olenevalt kooli võimalustest. Töö tegemiseks ettenähtud aeg on 150 minutit. Et konkurss toimuks võrdsetel alustel, siis on oluline, et töö oleks individuaalne ja toimuks klassis. Palume jälgida, et edasisaadetud tööde tegemiseks ei oleks ületatud ajalimiiti.

Osalemiseks on vaja 2 A4 paberit (üks proovipaber), terav harilik pliiats, kustukumm, sirkel, mall, joonlauad (sirge + kolmnurgad). Kui on soov teatud detaile esile tõsta, siis võib seda teha geelpliiatsiga (kontuurid) või värvipliiatsiga (taust). Viltpliiats ja valgendaja-korrektor ei ole lubatud. Kõik jooned tuleb teha sirkli või joonlaua abil. Vabakäe jooned ei ole lubatud. NB! Juhtida õpilaste tähelepanu, et geelpliiats võib joonlaua nihutamisel laiali minna. Kindlasti soovitame eelnevalt proovida.

Palume meili teel saata 1-2 fotot joonestavast klassist.

Küsimuste korral kirjutada maie.itse@loksa.edu.ee või helistada tel. 5148614

Geomeetria teemapäeva korraldustiim